Broj: 711-I-1758-P-164/21-05-19

Zagreb, 10. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Stjepana Živkovića, općinskog načelnika Općine Magadenovac,** na 141. sjednici, održanoj 10. rujna 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Živkovića, općinskog načelnika Općine Magadenovac, neće se pokrenuti, s obzirom da iz prikupljenih podataka i dokumentacije proizlazi da dužnosnik nije predložio da se za direktoricu trgovačkog društva u vlasništvu Općine imenuje njegova supruga te da se izuzeo od rasprave i odlučivanja o imenovanju iste.**

Obrazloženje

 Povjerenstvo je dana 15. srpnja 2020.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-3723-P-164/21-01-4. U predmetnoj prijavi navodi se da je u Općini Magadenovac načelnik osnovao komunalno društvo na čije čelo je postavio svoju suprugu. Navodi se da se radi o društvu KOMAG d.o.o. te da direktoricu društva imenuje Skupština u kojoj se nalaze načelnik i dva člana Općinskog vijeća koji za njega dižu ruku na sjednicama.

 Nadalje, dana 20. srpnja 2020.g. Povjerenstvo je zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3905-P-170/21-01-5. U predmetnoj prijavi navodi se kako je dužnosnik uz funkciju općinskog načelnika ujedno i u Skupštini trgovačkog društva KOMAG d.o.o. te da je supruga načelnika djelatnica Općine te direktorica društva KOMAG d.o.o.

 S obzirom da su obje zaprimljene prijave u određenom bitnom dijelu istovjetnog činjeničnog stanja, a Povjerenstvo je javnopravno tijelo nadležno za vođenje oba postupka, temeljem članka 44. stavka 1. Zakona o općem upravnom postupku („Narodne novine“, broj 47/09) Povjerenstvo je dana 20. kolovoza 2021.g. donijelo zaključak broj 711-I-1282-P-170/21-03-12 da će se povodom navedenih predmeta voditi jedan postupak pod brojem P-164/21.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Stjepan Živković obnašao dužnost općinskog načelnika Općine Magadenovac u mandatu 2013. - 2017.g., zatim u mandatu 2017. - 2021.g. te ponovno od 20. svibnja 2021.g. Slijedom navedenog, povodom obnašanja navedene dužnosti, dužnosnik Stjepan Živković obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

 Povjerenstvo je utvrdilo kako je dana 8. srpnja 2019.g. donesena odluka Povjerenstva broj 711-I-1568-P-20-17/19-09-18 kojom je dužnosniku Stjepanu Živkoviću utvrđena povreda članka 7. točke c) ZSSI-a, na način da je rješenjem od 1. listopada 2013.g. svoju suprugu, otprije službenicu u upravnim tijelima Općine Magadenovac, imenovao vršiteljicom dužnosti pročelnika Jedinstvenog upravnog odjela iste Općine do provođenja javnog natječaja, na kojem je radnom mjestu, s bitno višim koeficijentom plaće, supruga dužnosnika obavljala službu sve do razrješenja 31. siječnja 2017.g. bez da je u cijelom tom razdoblju proveden navedeni javni natječaj, čime je dužnosnik zloupotrijebio posebna prava koja proizlaze iz obnašanja navedene dužnosti.

 Navedenom odlukom također je utvrđeno i da dužnosnik Stjepan Živković nije počinio povredu članka 2. ZSSI-a, s obzirom da je, vezano uz obavljanje funkcije jednog od troje članova Skupštine trgovačkog društva KOMAG d.o.o., osnovanog od Općine Magadenovac, pravilno upravljao situacijom sukoba interesa u kojoj se našao povodom okolnosti da prilikom donošenja odluke Skupštine toga trgovačkog društva od 29. prosinca 2015.g. o imenovanju supruge dužnosnika na funkciju direktorice istog trgovačkog društva, dužnosnik nije bio predlagatelj te se nakon što je dan prijedlog ove odluke izuzeo od rasprave i odlučivanja, kao i s obzirom da se na slijedećim sjednicama Skupštine društva KOMAG d.o.o., održanim 16. ožujka 2016., 16. siječnja 2017., 26. travnja 2017., 25. siječnja 2018., 25. travnja 2018., 18. siječnja 2019. i 24. travnja 2019. izuzimao od rasprave i odlučivanja o prijedlozima direktorice toga trgovačkog društva za usvajanjem godišnjih izvješća o radu i godišnjih financijskih izvješća, odluka o raspodjeli dobiti te godišnjih financijskih planova i planova rada.

 Navedenom odlukom dužnosnik je upućen da i nadalje u obavljanju funkcije jednog od troje članova Skupštine trgovačkog društva KOMAG d.o.o. razriješi svaku buduću situaciju sukoba interesa koja će nastati povodom činjenice da njegova supruga obavlja funkciju direktorice istog trgovačkog društva.

 S obzirom na navedeno Povjerenstvo je od društva KOMAG d.o.o. zatražilo podatke je li nakon travnja 2019.g. Skupština društva KOMAG d.o.o. donijela odluku o imenovanju ……. ………., OIB: ………….., direktoricom trgovačkog društva KOMAG d.o.o. iz Magadenovca te ukoliko jest, obnaša li dužnosnik Stjepan Živković funkciju člana Skupštine imenovanog trgovačkog društva i je li sudjelovao u donošenju predmetne odluke kao i je li prethodno navedenoj Odluci o imenovanju direktorice društva dostavljen prijedlog imenovanja direktora od strane Općinskog vijeća, sukladno članku 15. stavku 2. Zakona o sprječavanju sukoba interesa („Narodne novine“ br. 26/11., 12/12., 126/12., 48/13., 57/15. i 98/19.).

 Društvo KOMAG d.o.o. odgovorilo je na traženje Povjerenstva navodeći da je Skupština na sjednici održanoj 30. prosinca 2019.g. donijela odluku o imenovanju direktora društva KOMAG d.o.o. te da dužnosnik Stjepan Živković koji je po funkciji član Skupštine nije sudjelovao u donošenju predmetne odluke kao i da nije bio dostavljen prijedlog Općinskog vijeća za imenovanje direktora, ali da je na sjednici Općinskog vijeća prilikom usvajanja Izvješća o radu društva KOMAG d.o.o. za 2018.g. dana podrška Općinskog vijeća za imenovanje direktorice i u sljedećem razdoblju.

 U prilog očitovanju dostavljena je Odluka o imenovanju direktora KOMAG d.o.o. iz koje je razvidno da je za direktora imenovana ……… ………..

 Usporedbom OIB-a iz predmetne odluke i OIB-a supruge dužnosnika u izvješću o imovinskom stanju dužnosnika podnesenom 16. lipnja 2021.g. Povjerenstvo je utvrdilo da se radi o supruzi dužnosnika.

 Uvidom u dostavljeni zapisnik sa sjednice Skupštine društva od 30. prosinca 2019.g. Povjerenstvo je utvrdilo da je prije prelaska na dnevni red dužnosnik Stjepan Živković izvijestio članove Skupštine da neće sudjelovati u radu Skupštine nakon 2. točke dnevnog reda i da se izuzima zbog potencijalnog sukoba interesa te da će sjednicu od 3. točke nastaviti voditi Davorin Gašparić.

 Povjerenstvo ističe kako s obzirom da se supruga dužnosnika po samom zakonu smatra interesno povezanom osobom s dužnosnikom, a posebno stoga što se radi o članu obitelji koji s dužnosnikom dijeli zajedničko domaćinstvo i dohodak, opravdano se smatra da ta okolnost utječe na dužnosnikovu nepristranost, u smislu odredbe članka 2. stavka 2. ZSSI-a, prilikom donošenja odluka Skupštine društva KOMAG d.o.o. kojima se utječe na status supruge dužnosnika na funkciji direktorice toga trgovačkog društva bilo da se radi o izravnim odlukama ili odlukama kojima se posredno potvrđuje njezin rad, kao što je usvajanje godišnjih izvješća i planova poslovanja za iduću godinu, kao i kojima se može utjecati na materijalna prava direktorice kroz odluke o uporabi dobiti društva.

 Međutim, u postupku je na temelju uvida u zapisnik Skupštine društva KOMAG d.o.o. od 30. prosinca 2019.g., utvrđeno da dužnosnik nije predložio njezino imenovanje te da se izuzeo od daljnje rasprave i odlučivanja, slijedom čega Povjerenstvo smatra da je dužnosnik pravilno upravljao sukobom interesa u smislu da se izuzeo od raspravljanja i odlučivanja o radu njegove supruge na funkciji direktorice predmetnog trgovačkog društva, u mjeri dovoljnoj da otkloni moguću povredu ZSSI-a.

Slijedom navedenog, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Stjepan Živković, elektronička dostava
2. Na znanje podnositeljima prijave
3. Objava na internetskoj stranici Povjerenstva
4. Pismohrana